Rasmus Nordqvist (SF), 2022-02-01:
Biodiversitetskrisen er ganske, ganske alvorlig.
Og ja, som det tidligere er blevet sagt heroppe – også i dag – skriger naturen på plads, og det er heldigvis ved at gå op for flere og flere.
Det er det i Danmark, hvor jeg er glad for at det er lykkedes at få lavet en egentlig satsning for naturen og biodiversiteten i den her valgperiode.
Vi får skabt områder, hvor vi tænker i økosystemer og ikke i enkelte individer og enkelte arter, sådan at vi begynder at give muligheden for, at netop biodiversiteten kan vokse.
Det handler om, hvordan vi får beskyttet langt mere natur i Europa, både til lands og til vands, hvordan vi får lavet de strengt beskyttede områder, og hvordan vi får lavet naturgenopretning.
Og så er der jo også et afsnit, som handler om naturen i byerne, de grønne byer, hvor man lægger op til, at der ligesom skal laves nogle strategier rundtomkring i hele Europa, og hvor Kommissionen har lagt op til, at man vil etablere den her platform sammen med de regionale råd – vil jeg tro det er – hvor borgmestrene og de regionalt valgte sidder.
Man kan sige, at meget i den her EU-strategi kommer til at lægge op til en diskussion om, hvad det er, vi gør ude i medlemslandene, og hvordan det er, vi har tænkt os at følge op på alle de her ting.
Vi har lang vej igen; det var også derfor, jeg stillede mit ledende spørgsmål til miljøministeren tidligere, for der er en række ting, hvor vi endnu ikke er i mål.
Vi kommer til at få rigtig meget diskussion om naturgenopretningen, når det direktiv lige om lidt bliver fremlagt, så det bliver spændende.
Der er alle de forslag, der kommer om skovene, og ikke mindst er der naturbeskyttelsen, som jeg tror kommer til at kræve en massiv indsats i Danmark, fordi vi jo har meget ringe naturbeskyttelse, når man ser på vores land – vi har ikke meget plads til naturen, men særlig også på et område som havene er vi langt bagefter.
Og det er et sted, hvor Europa som helhed halter bagefter, og hvor Danmark som kystnation selvfølgelig har en kæmpestor opgave.
Så der er i den grad behov for en miljøminister og et ministerium, der sætter sig i spidsen for at gennemgå den meget, meget fornuftige strategi fra EU fra ende til anden og finde ud af: Hvor er der noget, der skal følges op på, hvor kommer der direktiver, vi skal leve op til, og hvor kan vi gå foran og gøre de her ting?
Med hensyn til det konkrete forslag støtter SF ikke forslaget, som det er.
Det er ikke, fordi vi ikke støtter, at man nationalt kan sætte mål for, hvordan vi skal lave grønne byer.
Det synes vi sådan set godt man kan.
Men det er klart, at der skal laves en ordentlig oversættelse af den her strategi, der er kommet fra EU, så vi kan finde ud af, hvordan vi gør det her på den bedst mulige måde.
Er det 20 pct. natur, vi taler om, hvordan gør vi det i forhold til en by, og hvad tæller vi som en by?
Skal Frederiksberg Kommune også leve op til det i forhold til nogle andre kommuner?
Hvad vil økonomien være i det – et område, der så heller ikke står noget om i det her forslag?
Og så skal vi selvfølgelig også diskutere, at man blander krav om stadsgartnere osv. ind i forslaget.
Så det er et vigtigt forslag, fordi det gør, at vi bliver mindet om den meget, meget gode strategi, der er kommet fra Kommissionen, som vi også skal arbejde med her i Danmark.